Verstappen op dramatiese wyse gekroon as wêreldkampioen | Maroela Media
Verstappen op dramatiese wyse gekroon as wêreldkampioen
Red Bull se Max Verstappen van Nederland vier sy oorwinning as F1-wêreldkampioen (12 Desember 2021) (Foto: Andrej Isakovic/AFP)
Hollywood kon nie 'n beter draaiboek geskryf het vir die beslissende Abu Dhabi Grand Prix nie. Die tafel was gedek vir 'n dramatiese tweestryd tussen Lewis Hamilton (Mercedes) en Max Verstappen (Red Bull) in die beslissende wedren. En dit was drama van die begin tot die einde.
Verstappen het voor weggespring, maar Hamilton het vinniger reageer en was reeds voor om die eerste draai. Verstappen het in die eerste ronde probeer om aan die binnekant om 'n draai verby Hamilton te gaan. Daar was geen ruimte op die baan vir Hamilton om te draai nie en hy moes kortpad vat om nie teen Verstappen se motor te stamp nie. Ná die draai was Hamilton selfs verder voor Verstappen en hy het daardie gaping net groter gemaak. Die Red Bull-span was ongelukkig dat die wedrenbeamptes nie vir Hamilton gedwing het om aan Verstappen die eerste plek terug te gee nie.
Verstappen het reeds in die negende ronde van 58 gekla oor die toestand van die sagte bande op sy Red Bull. Dit was die einste bande wat gister aan hom die voorste wegspringplek besorg het. Hamilton het medium bande op sy Mercedes gehad.
In die 14de ronde het Verstappen kuipe toe gegaan en in die 15de ronde het Hamilton gevolg. Dit het beteken Verstappen se spanmaat Sergio Perez het voor gejaag en Hamilton het hom vinnig ingehaal. Perez het dit so moeilik moontlik gemaak vir Hamilton om hom verby te steek en het selfs in 'n geveg met Hamilton betrokke geraak om voor te bly. Dit het aan Verstappen geleentheid gegee om in te haal en skielik was daar twee Red Bulls en Hamilton se Mercedes by mekaar.
'n Oorwinning vir Hamilton het soos 'n blote formaliteit gelyk, want die gaping tussen hom en Verstappen het weer vinnig vergroot. Die Red Bulls kon nie byhou by die Mercedes se spoed nie.
Maar toe is daar in die 37ste ronde 'n ongeluk en die virtuele veiligheidsmotor word aangekondig. Verstappen en Perez het die geleentheid aangegryp om weer kuipe toe te gaan vir nuwe bande. Toe die wedren hervat was die gaping tussen Hamilton en Verstappen slegs 17 sekondes. Hamilton was bekommerd oor die toestand van sy bande, maar sy span het besluit hy moet eerder voor bly jaag as om nuwe bande te kry en dan sy voorste plek tydelik op te gee.
Verstappen het die gaping vernou, maar met vyf rondes oor het dit nie gelyk of hy die oorblywende sowat 11 sekondes sou inhaal nie. Red Bull se spanleier, Christian Horner, het gesê: "Ons het 'n wonderwerk nodig."
En toe gebeur 'n nuwe stel drama. Die Aston Martin-veiligheidsmotor is ontplooi nadat een van die motors teen 'n muur gebots en eers verwyder moes word. Verstappen het weer by die kuipe ingejaag vir sagte bande want dit sou hom die voordeel gee bo Hamilton vir 'n paar rondes.
Weer het die renmotors op mekaar se hakke gekom, maar mag mekaar nie verbysteek terwyl die veiligheidsmotor op die baan is nie. Toe die veiligheidsmotor van die baan is, was daar net die finale ronde oor. En dis al wat Verstappen nodig gehad het. Hy en Hamilton se motors was bitter naby aan mekaar, maar Verstappen kon hom verbysteek om sy geskiedkundige eerste bestuurderskampioenskap te beklink.
"Dis mal," het die 24-jarige Verstappen emosioneel ná die wedren gesê. "Ek is baie lief vir die ouens in my span. Uiteindelik – 'n bietjie geluk vir my."
Verstappen en Hamilton het die wenner-vat-alles wedren aangepak op 'n gelyke hoeveelheid punte. Dit is die eerste keer sedert 1974 toe Emerson Fittipaldi en Clay Regazzoni ook kop-aan-kop was voor die laaste wedren.
Fietsryers laat wiel in die woestyn
Verstappen spring voor weg in Abu Dhabi
MAX MAX MAX SUPER MAX MAX MAX!!!!!!
En toe dit tel wys Verstappen van watter staal hy gemaak is. Laaste rondte sit hy 1.7 sek. op Hamilton na Hamilton voor was. Wie is die beter bestuurder ? Geen twyfel meer.
Jy moet ingeteken wees om te stem48-2Jy moet ingeteken wees om te stem
Yes! Yes! Yes! Max is Champ!
Hamilton as jy nie so BLM behep was nie het mense nou jammer vir jou gevoel en gese jy was ongelukkig om te verloor maar nou is Max hulle held.